ครม.แต่งตั้งเอ็มดี ธอส. คนใหม่
คณะรัฐมนตรี เห็นชอบให้ อังคณา ไชยมนัส เป็นกรรมการผู้จัดการ ธนาคารอาคารสงเคราะห์ คนใหม่
5 มี.ค. 2556

คณะรัฐมนตรี เห็นชอบให้ อังคณา ไชยมนัส เป็นกรรมการผู้จัดการ ธนาคารอาคารสงเคราะห์ คนใหม่
ที่ประชุมคณะรัฐมนตรี(ครม.) ได้มีมติวันนี้ (5 มี.ค.) เห็นชอบ แต่งตั้ง นางอังคณา ไชยมนัส ดำรงตำแหน่ง กรรมการผู้จัดการ ธนาคารอาคารสงเคราะห์ ตามที่กระทรวงคลังเสนอ ซึ่งนับเป็นกรรมการผู้จัดการคนที่ 12 และเป็นกรรมการผู้จัดการหญิงคนแรกในประวัติศาสตร์ นับตั้งแต่เริ่มก่อตั้งธนาคาร เมื่อปี พ.ศ.2496 ซึ่งในวันที่ 24 กันยายน ของปีนี้ จะครบรอบวันสถาปนา 60 ปี ของธนาคารอีกด้วย 
สำหรับ นางอังคณา  ปิลันธน์โอวาท  ไชยมนัส อายุ  57 ปี เคยดำรงตำแหน่ง ผู้อำนวยการฝ่ายอาวุโส ฝ่ายการตลาดและพัฒนาธุรกิจ บริษัทเงินทุนหลักทรัพย์ ร่วมเสริมกิจ กระทั่งปี 2541 ได้ข้ามห้วยมาทำงานที่ธนาคารอาคารสงเคราะห์ ในตำแหน่งผู้อำนวยการฝ่ายบริหารทุน
จากนั้น ได้ก้าวขึ้นเป็นผู้ช่วยกรรมการผู้จัดการและเลขานุการคณะกรรมการธนาคาร ในปี 2543  โดยในปีเดียวกันก็ได้เลื่อนขึ้นเป็น รองกรรมการผู้จัดการ จนกระทั่งปัจจุบัน ซึ่งในช่วงที่ตำแหน่งกรรมการผู้จัดการ ว่างลงนั้น นางอังคณา ก็ได้รับหน้าที่ให้กุมบังเหียนชั่วคราว ในตำแหน่ง รักษาการกรรมการผู้จัดการ ด้วย